《用少陵寄李白二十韵留别李少府白倩》
清代·沈梧

知己从何觅，风尘有此人。鸡谈超世俗，鹤骨见精神。

人笑痴如梦，吾知屈必伸。君应追李白，我自愧汪伦。

相见休嫌晚，论交恰喜新。深情原合辙，妙契果同尘。

正忆家乡远，聊凭笑语亲。沧桑小惊变，烽火苦吟身。

世乱难为别，途穷易率真。风云终际会，天地必回春。

莫叹才难遇，相期德有邻。养和须养气，忧道不忧贫。

未免奉迎拙，何妨落拓频。鹭鸥皆伴侣，虮虱亦王臣。

赋命无金马，前身或石麟。箫同吹伍相，裘已敝苏秦。

遇合联胶漆，追陪其夕辰。两心怀管鲍，一意慕雷陈。

客路催风笛，离筵怅水滨。还来应就菊，杯酒话津津。

作者简介：沈梧(1823—1887)，一作沈吾。字旭庭，号古华山农，又号九龙山樵。清无锡人。工诗词，善书法，精丹青。咸丰间游幕京师。著有《蓉湖渔笛词》。收藏甚富，所作山水，有士大夫气，无刻画痕。撰有《石鼓文定本》、《汉武梁祠画象考证》。诗作散失良多，后人将其诗搜罗撰刻一册为《古华山馆劫余稿》。